Úrad vlády SR						Na rokovanie vlády SR
Sekcia hospodárskej politiky					dňa: 25.9.2002
								 k číslu: 5555/2002
                               	     k bodu:13 

S t a n o v i s k o

k Analýze vývoja finančného hospodárenia Sociálnej poisťovne, zdravotných poisťovní a  Národného úradu práce za rok 2001
a Dodatku

I.

	Materiál predkladá minister financií na základe plánu práce vlády SR na rok 2002. Obsahuje návrh uznesenia vlády, predkladaciu správu, analýzu vývoja finančného hospodárenia..., prílohy, vyhodnotenie pripomienkového konania a návrh komuniké.

Predmetom analýzy je finančné hospodárenie Sociálnej poisťovne, zdravotných poisťovní a Národného úradu práce v roku 2001.

Príjmy týchto inštitúcií v r.2001 predstavovali 156 328,6 mil. Sk, výdavky     142 899,8 mil. Sk. Pohľadávky celkom predstavujú 102 660,7 mil. Sk a záväzky      31 052,7 mil. Sk.

II.

Vyhodnotenie medzirezortného pripomienkového konania je súčasťou materiálu. Po rozporovom konaní ostali tri neodstránené pripomienky MZ SR a MPSVR SR.

III.

	Hospodárenie Sociálnej poisťovne v r.2001 zásadne ovplyvnil: 

-	vývoj príjmov, ktoré boli v r. 2001 vo výške 88,9 mld. Sk, pričom príjmy bežného roka z výberu poistného a ostatných príjmov boli vo výške            84,7 mld. Sk,
-	vývoj výdavkov, ktoré dosiahli výšku 84,6 mld. Sk, čo je oproti r. 2000 nárast o cca 5 mld. Sk.

Bilancia hospodárenia Sociálnej poisťovne v bežnom roku 2001 dosiahla výšku 120,4 mil. Sk, celková bilancia vykázala zostatok finančných prostriedkov vo výške 4,3 mld. Sk.

V priebehu roka 2001 sa vyskytli viaceré finančné problémy. Bolo potrebné zabezpečiť solventnosť základného fondu dôchodkového zabezpečenia, čo sa riešilo presunom finančných prostriedkov zo základného fondu nemocenského poistenia a rezervného fondu. 

Obdobný problém so solventnosťou základného fondu dôchodkového zabezpečenia sa očakáva aj v r. 2002. Zásadné riešenie bude potrebné dosiahnuť najneskôr k 1.7.2003, kedy nadobudne účinnosť zákon o sociálnom poistení, ktorý už neumožní presuny zdrojov medzi základnými fondami z dôvodu vykrývania deficitov. Namiesto jedného rezervného fondu budú pôsobiť tri rezervné fondy, ktorých použitie taktiež neumožní vzájomné vybilancovávanie základných fondov dôchodkového a nemocenského zabezpečenia.

Navrhované opatrenia v snahe  riešiť uvedenú problematiku sa zameriavajú na prehodnotenie vymeriavacieho základu pre platbu štátu do Sociálnej poisťovne a následné prehodnotenie zákona o sociálnom poistení.

Uvedené opatrenia majú racionálny základ, sú však čiastkové. Bude potrebné zamerať sa nielen na vytváranie väčších zdrojov pre Sociálnu poisťovňu, ale súčasne tiež na znižovanie výdavkov.

V roku 2001 dosiahli zdravotné poisťovne v metodike MMF (t.j.bez splátok úverov a návratu finančnej výpomoci) hospodársky výsledok vo výške 609,4 mil. Sk.

Ekonomiku zdravotných poisťovní ovplyvňuje z veľkej miery vysoký stav pohľadávok, ktorý v r. 2001 dosiahol výšku 26 mld. Sk, čo je oproti r. 2000 zvýšenie o 5,8 mld. Sk. Podobný je vývoj záväzkov, ktoré v r. 2001 dosiahli 18 mld. Sk, pričom nárast oproti r. 2000 bol 2 mld. Sk.

Navyše dochádza k rastu pohľadávok a záväzkov poisťovní voči osobitnému účtu povinného zdravotného poistenia. Záväzky neplatiacich poisťovní voči tomuto účtu dosiahli 3,7 mld. Sk.

Vo finančných tokoch zdravotníctva pretrvávajú i ďalšie viaceré nedostatky, ktoré sčasti vyplývajú z už horeuvedených:

-	nedosiahlo sa očakávané vzájomné vysporiadanie pohľadávok štátnych zdravotných zariadení so záväzkami zdravotných poisťovní,
-	rozvíja sa obchod s pohľadávkami,
-	dochádza až k ohrozeniu funkčnosti VŠZP a tým aj systému zdravotného poisťovníctva.

Návrh opatrení sa orientuje na potrebu prijať koncepčný materiál pre systémovú reformu rezortu zdravotníctva a na čiastkové, viac-menej legislatívne opatrenia pre hospodárenie zdravotných poisťovní.

	Upozorňujeme na potrebu prijímať opatrenia tak, aby boli v súlade s už prijatými, resp. pripravovanými v rezorte zdravotníctva. V tomto smere chápeme nedoriešenú pripomienku MZ SR. Odporúčame k danej problematike ďalej rokovať.

Národný úrad práce dosiahol v r. 2001 pozitívny výsledok hospodárenia, finančný prebytok bol vo výške 3,5 mld. Sk.

	Napriek uvedenému, ako problém pretrváva vysoký stav pohľadávok, ktorý k 31.12.2001 dosiahol výšku 14,1 mld. Sk, čo je oproti r. 2000 nárast o 2,4 mld. Sk. Percento vymáhania dlžného poistného sa znižuje v dôsledku zdĺhavého, príp. neúspešného vymáhania pohľadávok.

	 V r. 2001 sa na financovanie nástrojov aktívnej politiky trhu práce vynaložili finančné prostriedky v objeme 2,2 mld. Sk.

	Návrh opatrení sa prednostne sústreďuje na potrebu prehodnotiť možnosť zrušiť participáciu štátu na tvorbe garančného fondu a zmeniť charakter participácie štátu na financovaní nástrojov aktívnej politiky trhu práce na fakultatívny.

	Návrh opatrení odporúčame orientovať skôr opačným smerom, a to na maximálne využitie finančných zdrojov NÚP SR na podporu znižovania vysokej nezamestnanosti, t.j. najmä vo zvýšenej miere na aktívnu politiku  trhu práce.

Z á v e r:

Problematika hospodárenia, a najmä vybilancovanosti príjmov a výdavkov uvedených inštitúcií je príliš široká na to, aby mohla byť efektívne riešená v jednom súhrnnom materiáli. „Analýza vývoja finančného hospodárenia...“ je informáciou o hospodárení v roku 2001, pričom načrtáva tiež vzniknuté problémy.

Navrhované opatrenia majú snahu riešiť vzniknuté nedostatky, ide však skôr o požiadavku na opätovné posúdenie, a teda o posunutie riešenia problémov, ktoré sú všeobecne známe do budúcnosti, často bez stanovenia termínu spracovania opatrení.

Vláde SR odporúčame, aby materiál zobrala na vedomie. Riešenie finančnej stability uvedených inštitúcií je opodstatnené riešiť v rámci zdokonaľovania fungovania systémov – sociálneho, zdravotného a podpory znižovania nezamestnanosti.

Bratislava 23.9. 2002